El programa de Burjassot Ràdio, “El Café Cuántico”, rep un Esment d’Honor del Centre Nacional de Física de Partícules, Astropartícules i Nuclear
2025-07-24

La VI Edició del Concurs de Divulgació del Centre Nacional de Física de Partícules, Astropartícules i Nuclear (CPAN) ha portat una molt bona notícia per a Burjassot Ràdio, l’emissora de ràdio municipal de l’Ajuntament de Burjassot, ja que el seu programa, “El Café Cuántico”, realitzat per Elena Denia, Antonio Sánchez i Víctor Marín, ha obtingut un Esment d’Honor d’entre els més de 200 treballs presentats en la modalitat de mitjans de comunicació.

Els xics d’El Café Cuántico han obtingut l’esment pel seu programa “Hacia una teoría del todo”, emès al maig d’enguany, que tractava sobre la dificultat per a incloure la gravetat en gravetat dins del Model Estàndard de Física de Partícules, teoria que descriu les partícules elementals i les seues interaccions. Aquest programa comptà, com a convidat, amb Antonio Pich, catedràtic de Física Teòrica de la Universitat de València. A més, i per telèfon, també es va comptar amb les opinions de Francisco R. Villatoro, conegut pel seu blog de divulgació ” La Ciencia de la Mula Francis”.

Per a Burjassot Ràdio aquest esment és un gran reconeixement a la labor que setmana rere setmana realitzen, de manera desinteressada, els més de 100 col·laboradors de l’emissora; labor que ha fet possible que l’emissora municipal de Burjassot haja complit enguany el seu onzè aniversari. Un treball en què es posa de manifest la importància de les emissores de ràdio municipals i la importància de la informació de proximitat.

El programa mereixedor de l’esment pot escoltar-se a través d’AQUEST ENLLAÇ.